《次韵高殿撰题东山》
宋代·陈造

庐山佳处云英英，鹤归谁识丁佐卿。
东林遗址倏兴废，未害诸佐传清名。
向来杖屦孰游历，猿鸟近人鸥不惊。
乐天本原只兜率，思邈不忘听化城。
一从棘位复帅阃，晋酌白兽悬旄旌。
先生本自远公辈，梦系莲社松竹行。
即今上品已补处，妙句留并山峥嵘。
未下饮光领一笑，曾是贺泽论三生。
何人著语嗣绝响，浪许伯起新有声。
尚忆诗翁运椽笔，坐排九派咸东倾。

作者简介：陈造（1133年～1203年）字唐卿，高邮（今属江苏）人。生于宋高宗绍兴三年，孝宗淳熙二年（1175年）进士，以词赋闻名艺苑，撰《芹宫讲古》，阐明经义，人称“淮南夫子”。范成大见其诗文谓“使遇欧、苏，盛名当不在少游下。”尤袤、罗点得其骚词、杂著，爱之手不释卷。郑兴裔荐其“问学闳深，艺文优赡”。调太平州繁昌尉，改平江府教授，寻知明州定海县，通判房州权知州事。房州秩满，为浙西路安抚司参议，改淮南西路安抚司参议。自以转辗州县幕僚，无补於世，置江湖乃宜，遂自号江湖长翁。宁宗嘉泰三年卒，年七十一。